Nang Bakisah: Amang BBPanyublusan
SAMBILAN APRIL SUMALAM, matan pukul tujuh tadi, rami buhannya umpatan manyublus, gasan mamilih wakil nang jar buhannya tarhurmat nang kahandakan manduduki bangku ligislatif. Jangan kada ingat buhannya lah. Mun tabaca kisah nia, jam duabalas, baarti masih sawat manyublus. Marga TPS tutup jam satu.
Suanang Yadi, hanyar sakali ngini uumpatan manyucuk di TPS. Bahari, gulput. Baharinya lagi, umur balum sampai alias masih kananakan. Marga hanyar sakali ngini uumpatan manyucuk, marga dibarii urang jua pang tapih, lalu ai dipadahi lih patugas KPPS, tata cara manyublus nitu tadih.
Jar patugas KPPS, sabalum tulak mandatangi TPS, mandi dahulu. “Siap…,” jar Suanang Yadi. Jar patugas KPPS, mandi nitu supaya kalihatan bungas atawa langkar. Amun wayah parlu, cium tangan dulu ka kuitan. Kada usah batatangisan nang kaya urang handak tulak umroh atawa haji…!” jar patugas KPPS.
“Inggih, Mang ai…,” jar Suanang Yadi pina sangkal jua dipadahi lih patugas. Limbah nitu, balanjut patugas KPPS mamadahi Suanang Yadi. “Tuntung mandi, babaju nang tabagus, hanyar datang ka TPS ma antri dahulu. Kada parlu bahimat bakajal, lain baantri zakat atawa sumbaku, nang ngini. Duduk haja pian bujur-bujur, jangan kaya duduk di warung, sakahandak maandak batis!” jar patugas KPPS.
Mandam Suanang Yadi mandangarakan. Asa masih sangkal jua pang inya. Tagal, tatap haja inya mandangarakan wan saksama dalam timpu nang sasingkat-singkatnya. Limbah nitu, jar patugas KPPS, “Hurupakan surat pambaritahuan nang diunjuki katua RT lawan surat suara…, jangan salah hurupakan lawan surat tanah,!” jar patugas KPPS.
Marangut Suanang Yadi mandangar. “Lamun sudah dapat surat suara…,” jar patugas KPPS pulang, “Lakasi bawa ka bilik suara. Buka dulu sabalum di cublus, kalu pina patugas salah julung surat. Cublus calun nang di kahandaki, kada parlu bakuciak haratan mancublus...,” jar patugas KPPS.
Balanjut patugas KPPS mamadahi Suanang Yadi. “Lamun sudah, lipat nang rapi, jangan dikuracak, masukakan ka kutak suara. Kaluarnya biasa-biasa haja, jangan kaya artis papan atas, kada usah banyak gaya…, ingat diri lain artis…!” jar patugas KPPS.
Badiam Suanang Yadi, unggut-unggut angui inya. “Amun sudah, culupakan jariji ka tinta nang sudah disadiakan patugas, kada usah dikacau kaya limbah tuntung makan…!” jar patugas KPPS. Magin hinip Suanang Yadi. “Amun sudah, lakasi bulik. Kada usah kukuciak, aku sudah manyubluus...!! Ooh yiiss.., kada parlu jua bafutu-futu, kaya bubuhan alay…, manyupani ka nang tuha haja..!” jar patugas KPPS.[]
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn